SENA คาดมีกำไรจากธุรกิจพลังงานทดแทนราว 3 ลบ. ในปีนี้
SENA คาดปีนี้มีกำไรจากธุรกิจพลังงานทดแทนราว 3 ลบ. หลังโซลาร์รูฟท็อปเริ่มขายไฟให้ กฟน. กลางเดือนมิ.ย.58
3 ก.ค. 2558

นางเกษรา ธัญลักษณ์ภาคย์ กรรมการบริหาร บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทคาดว่าปีนี้จะมีกำไรจากธุรกิจพลังงานทดแทนราว 3 ล้านบาท หลังโครงการโซลาร์รูฟท็อป 750 กิโลวัตต์ ที่ติดตั้งบนหลังคาโกดังของบริษัทบริเวณถนนสุขุมวิท 50 ได้ขายไฟฟ้าเชิงพาณิชย์ให้กับการไฟฟ้านครหลวง (กฟน.) เรียบร้อยแล้วเมื่อกลางเดือนมิ.ย.ที่ผ่านมา ทำให้บริษัทมีกำไรเข้ามาทันทีในเดือนก.ค. 58 ขณะที่คาดว่าจะรับรู้กำไรได้เต็มปีจากโครงการดังกล่าวในปี 59 ที่จะมีกำไรจากการขายไฟประมาณ 6 ล้านบาท/ปี
สำหรับการเข้าสู่ธุรกิจพลังงานทดแทนของบริษัทถือเป็นการต่อยอดธุรกิจอสังหาริมทรัพย์ และช่วยเพิ่ม Recurring Income ซึ่งถือเป็นการกระจายความเสี่ยงการลงทุน และทำให้ธุรกิจมีการเติบโตอย่างยั่งยืนในอนาคต
อนึ่งก่อนหน้านี้ บริษัทได้ประกาศความร่วมมือกับ 2 พันธมิตรยักษ์ใหญ่ First Solar ผู้ผลิตแผงโซลาร์เซลล์ระดับโลก ในสหรัฐอเมริกา และบริษัท ConfidanteCapital จำกัด ที่ปรึกษาทางการลงทุนที่มีความเชี่ยวชาญด้านการลงทุนด้านพลังงานแสงอาทิตย์ทั้งในประเทศ และต่างประเทศ
ขณะเดียวกันยังได้ลงนามในสัญญาความร่วมมือธุรกิจกับบริษัท บี.กริม เพาเวอร์ จำกัด ในด้านธุรกิจโซลาร์ฟาร์ม และจะเป็นเริ่มต้นการทำธุรกิจพลังงานทดแทนขนาดใหญ่ เพื่อสร้าง Economy of Scale นำไปสู่การเพิ่มมูลค่าให้บ้านในโครงการของเสนาด้วย Solar Rooftop